## Uredba o unutarnjem ustrojstvu Ministarstva kulture

### NN 113/2011 (5.10.2011.), Uredba o unutarnjem ustrojstvu Ministarstva kulture

VLADA REPUBLIKE HRVATSKE

2209

Na temelju članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 3. kolovoza 2011. godine donijela

UREDBU

O UNUTARNJEM USTROJSTVU MINISTARSTVA KULTURE

I. OPĆE ODREDBE

Članak 1.

Ovom Uredbom određuje se unutarnje ustrojstvo Ministarstva kulture (u daljnjem tekstu: Ministarstvo), nazivi upravnih organizacija i drugih unutarnjih ustrojstvenih jedinica u sastavu Ministarstva, poslovi i zadaci koji se u njima obavljaju, način upravljanja, te okvirni broj državnih službenika/ca i namještenika/ca potrebnih za obavljanje poslova iz djelokruga Ministarstva, kao i druga pitanja od značenja za rad Ministarstva.

II. UNUTARNJE USTROJSTVO

Članak 2.

Za obavljanje poslova iz djelokruga Ministarstva ustrojavaju se sljedeće upravne organizacije u sastavu Ministarstva i unutarnje ustrojstvene jedinice:

1. Kabinet ministra

1.1. Odjel za europske integracije

1.2. Odjel za odnose s javnošću i informiranje

2. Tajništvo Ministarstva

2.1. Odjel za ljudske potencijale, opće i tehničke poslove

2.1.1. Odsjek za razvoj i upravljanje ljudskim potencijalima

2.1.2. Odsjek za tehničke poslove

2.1.2.1. Pododsjek za tehničke poslove

2.1.2.2. Pododsjek za opće poslove

2.2. Odjel za informatizaciju

2.2.1. Odsjek za »Culturenet Croatia« i web Ministarstva

2.2.1.1. Pododsjek za informatičke poslove

3. Uprava za međunarodnu kulturnu suradnju

3.1. Odjel za međunarodnu kulturnu suradnju

3.1.1. Odsjek za bilateralnu kulturnu suradnju

3.1.2. Odsjek za multilateralnu kulturnu suradnju

3.2. Odjel za UNESCO

3.3. Odjel za kulturnu kontaktnu točku

4. Uprava za zaštitu kulturne baštine

4.1. Odjel za nepokretnu kulturnu baštinu

4.1.1. Odsjek za pojedinačna kulturna dobra

4.1.2. Odsjek za kulturno-povijesne cjeline

4.2. Odjel za pokretnu i nematerijalnu kulturnu baštinu

4.2.1. Odsjek za pokretna kulturna dobra

4.2.2. Odsjek za nematerijalna kulturna dobra

4.3. Odjel za inspekcijske poslove zaštite kulturne baštine

4.4. Odjel za arheološku baštinu

4.5. Konzervatorski odjel u Zagrebu za područje Zagrebačke županije

4.6. Konzervatorski odjel u Bjelovaru za područje Bjelovarsko--bilogorske i Koprivničko-križevačke županije

4.7. Konzervatorski odjel u Krapini za područje Krapinsko-zagorske županije

4.8. Konzervatorski odjel u Sisku za područje Sisačko-moslavačke županije

4.9. Konzervatorski odjel u Osijeku za područje Osječko-baranjske županije

4.10. Konzervatorski odjel u Slavonskom Brodu za područje Brodsko-posavske županije

4.11. Konzervatorski odjel u Požegi za područje Požeško-slavonske županije

4.12. Konzervatorski odjel u Varaždinu za područje Varaždinske i Međimurske županije

4.13. Konzervatorski odjel u Karlovcu za područje Karlovačke županije

4.14. Konzervatorski odjel u Puli za područje Istarske županije

4.15. Konzervatorski odjel u Rijeci za područje Primorsko-goranske županije

4.16. Konzervatorski odjel u Gospiću za područje Ličko-senjske županije

4.17. Konzervatorski odjel u Zadru za područje Zadarske županije

4.18. Konzervatorski odjel u Šibeniku za područje Šibensko-
-kninske županije

4.19. Konzervatorski odjel u Splitu za područje Splitsko-dalmatinske županije

4.20. Konzervatorski odjel u Trogiru za područje Grada Trogira i Grada Kaštela

4.21. Konzervatorski odjel u Dubrovniku za područje Dubrovačko-neretvanske županije

4.22. Konzervatorski odjel u Imotskom za područje gradova Imotskog i Vrgorca, te općina Cista Provo, Šestanovac, Lovreć, Lokvičići, Proložac, Podbablje, Zmijavci, Runovići i Zagvozd

4.23. Konzervatorski odjel u Vukovaru za područje Vukovarsko--srijemske županije

4.24. Konzervatorski odjel u Virovitici za područje Virovitičko--podravske županije

4.25. Odjel za informacijsko-dokumentacijske poslove kulturne baštine

4.25.1. Odsjek za Registar kulturnih dobara

5. Uprava za kulturni razvitak

5.1. Odjel za muzejsku i galerijsku djelatnost

5.2. Odjel za arhivsku djelatnost

5.2.1. Odsjek za digitalizaciju knjižnične, arhivske i muzejske građe

6. Uprava za izvedbene umjetnosti i audiovizualnu djelatnost

6.1. Odjel za glazbu, glazbeno-scenske i plesne umjetnosti

6.2. Odjel za dramske umjetnosti

7. Uprava za knjigu i knjižnice

7.1. Odjel za knjigu i nakladništvo

7.2. Odjel za promidžbu knjige i čitanja

7.3. Odjel za knjižničnu djelatnost

8. Uprava za zaštitu prirode

8.1. Odjel za biološku raznolikost

8.1.1. Odsjek za očuvanje divljih svojti

8.1.2. Odsjek za očuvanje genetske raznolikosti

8.1.3. Odsjek za ekološku mrežu

8.1.4. Odsjek za provedbu međunarodnih konvencija

8.2. Odjel za zaštićena područja

8.2.1. Odsjek za zaštićena područja međunarodnog i državnog značaja

8.2.2. Odsjek za zaštićena područja lokalnog značaja i za zaštitu nežive prirode

8.2.3. Odsjek za dokumentaciju zaštićenih prirodnih vrijednosti

8.3. Odjel za održivo korištenje prirodnih dobara

8.3.1. Odsjek za prostorno-plansku dokumentaciju

8.3.2. Odsjek za planove gospodarenja prirodnim dobrima

8.4. Odjel za strateško planiranje u zaštiti prirode i europske integracije

9. Uprava za inspekcijske poslove zaštite prirode

9.1. Odjel za inspekcijske poslove zaštite prirode

9.2. Odjel za unapređenje rada nadzorne službe

10. Uprava za gospodarenje i financiranje

10.1. Odjel za planiranje i analitiku

10.1.1. Odsjek za dokumentacijsko-analitičke poslove

10.1.2. Odsjek za koordinaciju financijskog upravljanja i kontrola

10.2. Odjel za računovodstvo i financiranje

10.2.1. Odsjek za financiranje i izdatke za zaposlene

10.2.2. Odsjek za financijsko knjigovodstvo i riznicu

10.2.2.1. Pododsjek za financijsko knjigovodstvo

10.2.2.2. Pododsjek likvidature

10.2.2.3. Pododsjek za blagajnu

11. Uprava za normativne i upravno-pravne poslove

11.1. Odjel za normativne poslove

11.2. Odjel za upravno-pravne poslove u kulturi

11.3. Odjel za medijsko zakonodavstvo

12. Samostalni odjel za unutarnju reviziju

13. Samostalni odjel za pripremu i provedbu projekata Europske unije.

III. DJELOKRUG I USTROJSTVO UPRAVNIH ORGANIZACIJA U SASTAVU MINISTARSTVA I UNUTARNJIH USTROJSTVENIH JEDINICA

1. KABINET MINISTRA

Članak 3.

U Kabinetu ministra obavljaju se za ministra i državne tajnike/ce protokolarni poslovi, poslovi u vezi s odnosima sa sredstvima javnog priopćavanja te predstavkama i pritužbama građana, poslovi vezani uz ostvarivanje plana i programa aktivnosti ministra i državnog tajnika, poslovi u vezi s praćenjem rada Vlade Republike Hrvatske i Hrvatskoga sabora i njihovih tijela, koordinativni poslovi u vezi s izradom programa kulturnog razvitka i zaštite prirode, te drugi stručni i administrativni poslovi.

U Kabinetu ministra se ustrojava:

1.1. Odjel za europske integracije

Odjel za europske integracije koordinira suradnju između Ministarstva kulture i institucija Europske unije, vrši tehničko-administrativne poslove s Europskom unijom, vodi protokole, izrađuje izvješća za Europsku uniju, obavlja aktivnosti u vezi s usklađivanjem s postojećim izvješćima (osim financijskih), komunicira s drugim tijelima državne uprave, organizira, vodi i koordinira međunarodnu strukovnu razmjenu, organizira međudržavne posjete, prevodi i tumači za potrebe Ministarstva.

1.2. Odjel za odnose s javnošću i informiranje

Odjel za odnose s javnošću i informiranje obavlja poslove vezane uz odnose s medijima, daje priopćenja za javnost koja se odnose na rad Ministarstva, koordinira poslove na pripremi časopisa, odnosno glasila koja izdaje Ministarstvo, priprema konferencije za tisak, prati medijske recepcije aktivnosti Ministarstva i izrađuje odnosne analize, organizira promocijske djelatnosti (posjete, prezentacije i slično), te obavlja i druge poslove vezane uz informiranje i odnose s javnošću.

2. TAJNIŠTVO MINISTARSTVA

Članak 4.

U Tajništvu Ministarstva obavljaju se poslovi u vezi s tehničkim usklađivanjem rada upravnih organizacija i unutarnjih ustrojstvenih jedinica u sastavu Ministarstva, utvrđivanjem godišnjeg plana rada Ministarstva, poduzimanjem mjera za osiguranje učinkovitosti u radu, te pravni poslovi, upravni i stručni poslovi vezani uz planiranje, razvoj i upravljanje ljudskim potencijalima. U Tajništvu se također obavljaju poslovi javne nabave, informatizacije, opći i personalni poslovi, te se skrbi o urednom i pravilnom korištenju imovine i sredstava za rad, kao i o opremanju prostora Ministarstva, o voznom parku i korištenju vozila, o načinu održavanja sredstava i opreme, organizira prijevoz dužnosnika i službenika/ca, obavljaju poslovi prijepisa i umnožavanja, pisarnice, otpreme i pismohrane, ekonomata, održavanja prostora, opreme i čistoće. Tajništvo Ministarstva sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

U Tajništvu se ustrojava:

2.1. Odjel za ljudske potencijale, opće i tehničke poslove

Odjel za ljudske potencijale, opće i tehničke poslove za potrebe Ministarstva obavlja poslove vezane uz prijam, raspoređivanje, napredovanje, premještaj i prestanak državne službe za službenike i namještenike, obavlja poslove koji se odnose na ocjenjivanje i sustav napredovanja, brine o ostalim pravima, obvezama i odgovornostima državnih službenika i namještenika te s tim u vezi obavlja pripremne radnje potrebne za pokretanje postupka zbog povrede službene dužnosti;

Odjel za ljudske potencijale, opće i tehničke poslove izrađuje nacrte prijedloga Uredbe o unutarnjem ustrojstvu Ministarstva i Pravilnika o unutarnjem redu Ministarstva, prati i osigurava primjenu zakona i drugih propisa iz područja službeničkih i radnopravnih odnosa, te vodi sve propisane evidencije o službenicima i namještenicima. U Odjelu se obavljaju poslovi pisarnice, prijepisa, otpreme pošte i pismohrane, poslovi nabave, pomoćno-tehnički poslovi vozača, dostavljača, održavanje čistoće, umnožavanja pisanog materijala, kao i drugi poslovi sukladno nalozima i naputcima tajnika/ce Ministarstva.

U Odjelu se ustrojavaju:

2.1.1. Odsjek za razvoj i upravljanje ljudskim potencijalima

Odsjek za razvoj i upravljanje ljudskim potencijalima brine o upravljanju ljudskim potencijalima i njihovom razvoju, prati njihov rad i napredovanje u službi, daje mišljenja o pitanjima koja se odnose na državnu službu, priprema prijedloge planova prijma u državnu službu, provodi postupak prijma u državnu službu u suradnji sa središnjim tijelom državne uprave nadležnim za službeničke odnose, izrađuje sve vrste odluka, rješenja, ugovora o radu, uvjerenja i drugih pismena kojima je temelj državna služba i radni odnosi namještenika, vodi osobne očevidnike službenika i namještenika redovito dostavljajući nove podatke u središnji popis državnih službenika. Odsjek za razvoj i upravljanje ljudskim potencijalima, sudjeluje u izradi i praćenju provedbe strategija, programa i planova izobrazbe službenika Ministarstva kulture, predlaže mjere razvoja kompetencija ljudskih potencijala, te obavlja poslove vezane uz provedbu procesa stručnog osposobljavanja i usavršavanja službenika kao i druge poslove sukladno nalozima i naputcima tajnika/ce Ministarstva.

2.1.2. Odsjek za tehničke poslove

U Odsjeku za tehničke poslove obavljaju se stručni i tehnički poslovi vezani uz javnu nabavu, radove i usluge potrebne Ministarstvu sukladno Zakonu o javnoj nabavi, održavanju čistoće, izrađuje se Plan nabave i obavlja analizu izvršenog, kao i drugi poslovi sukladno nalozima i naputcima tajnika/ce Ministarstva.

2.1.2.1. Pododsjek za tehničke poslove

U Pododsjeku za tehničke poslove obavljaju se poslovi javne nabave, održavanje čistoće, umnožavanja pisanog materijala, poslovi ekonomata i drugi poslovi prema nalogu tajnika/ce Ministarstva.

2.1.2.2. Pododsjek za opće poslove

U Pododsjeku za opće poslove obavljaju se poslovi vozača dužnosnika, dostavljača, domara, telefonista i drugi poslovi prema nalogu tajnika/ce Ministarstva.

2.2. Odjel za informatizaciju

U Odjelu za informatizaciju obavljaju se informacijsko-dokumentacijski poslovi za potrebe Ministarstva, osiguravaju sistemske funkcije informatičke infrastrukture za informatizaciju poslovnih funkcija, poslovi održavanja osobnih računala i računalne mreže Ministarstva, predlaže se nabava potrebne opreme (hardver i softver), te predlažu mjere i organizacija informatizacije iz djelokruga Ministarstva.

U Odjelu se ustrojavaju:

2.2.1. Odsjek za »Culturenet Croatia« i web Ministarstva

Odsjek za »Culturenet Croatia« i web Ministarstva obavlja stručne i tehničke poslove održavanja i razvoja web-centra hrvatske kulture i web-stranica Ministarstva kulture, sustavno prati internetizaciju kulturnih ustanova, udruga i projekata (e-kulturu), koordinira mrežu postojećih i nastajućih hrvatskih kulturnih internetskih portala, u suradnji s Vijećem projekta predlaže smjernice razvoja projekta i njegova uključivanja u međunarodne (virtualne) informacijsko-istraživačke mreže na području kulture.

2.2.1.1. Pododsjek za informatičke poslove

U Pododsjeku za informatičke poslove obavljaju se stručni poslovi u vezi s održavanjem, unapređenjem i implementacijom informatičke tehnologije, pružanjem manje složenih oblika pomoći korisnicima informatičkih resursa, izradom izvješća i pripremom mišljenja na dostavljene materijale iz svog djelokruga, te obavljaju i druge poslove koje odredi načelnik/ca Odjela.

3. UPRAVA ZA MEĐUNARODNU
KULTURNU SURADNJU

Članak 5.

Uprava za međunarodnu kulturnu suradnju obavlja upravne i stručne poslove međunarodne kulturne suradnje, pripreme međunarodnih sporazuma, programa i protokola o kulturnoj suradnji, te osigurava njihovo izvršavanje, izrade stručnih analiza i informacija o međunarodnoj kulturnoj suradnji, skrbi o ostvarivanju kulturnih veza s Europskom unijom, UNESCO-om, Vijećem Europe i drugim vladinim i nevladinim međunarodnim organizacijama, valorizira ostvarenu suradnju, pomaže programe kulturne suradnje s pripadnicima hrvatskog naroda u drugim zemljama i potiče programe zadovoljavanja njihovih kulturnih potreba, obavlja i druge poslove po nalogu i naputku ministra, odnosno čelnika/ce Uprave. Uprava sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

U Upravi se ustrojavaju:

3.1. Odjel za međunarodnu kulturnu suradnju

U Odjelu za međunarodnu kulturnu suradnju obavljaju se poslovi vezani uz bilateralnu kulturnu suradnju s europskim državama, poslovi vezani uz suradnju na multilateralnom planu (Vijeće Europe, Europska unija), poslovi vezani uz suradnju s europskim i izvaneuropskim međunarodnim organizacijama i asocijacijama, kao i drugi poslovi sukladno nalogu i naputku čelnika/ce Odjela, odnosno čelnika/ce Uprave.

U Odjelu se ustrojavaju:

3.1.1. Odsjek za bilateralnu kulturnu suradnju

U Odsjeku se obavljaju poslovi vezani uz bilateralnu kulturnu suradnju s europskim i izvaneuropskim državama, te drugi poslovi sukladno nalogu i naputku čelnika/ce Odjela, odnosno čelnika/ce Uprave.

3.1.2. Odsjek za multilateralnu kulturnu suradnju

U Odsjeku se obavljaju poslovi vezani uz multilateralnu kulturnu suradnju, poslovi suradnje s međunarodnim organizacijama i asocijacijama, te drugi poslovi sukladno nalogu i naputku čelnika/ce Odjela, odnosno čelnika/ce Uprave.

3.2. Odjel za UNESCO

U Odjelu za UNESCO obavljaju se poslovi usklađivanja djelatnosti Hrvatskog povjerenstva za UNESCO i Stalne misije Republike Hrvatske pri UNESCO-u, koordinacije rada i sudjelovanja članova Povjerenstva u aktivnostima UNESCO-a na međunarodnoj razini, koordinacije aktivnosti između Povjerenstva, Vlade Republike Hrvatske, nadležnih ministarstava i odgovarajućih institucija sa Stalnom misijom pri UNESCO-u, Tajništvom UNESCO-a i nacionalnih povjerenstava država članica, kao i drugi poslovi sukladno nalogu i naputku čelnika/ce Odjela, odnosno čelnika/ce Uprave.

3.3. Odjel za kulturnu kontaktnu točku

U Odjelu za kulturnu kontaktnu točku obavljaju se poslovi: promicanja programa i sudjelovanja hrvatskih predstavnika u programu Kultura, održavanja redovitih kontakata s različitim institucijama, doprinos komplementarnosti između aktivnosti programa Kultura i nacionalnih mjera potpore, širenja informacija o programima Europske zajednice, ažuriranja baze podataka o kulturnim korisnicima određene zemlje, objavljivanja poziva za prijavu programa, pružanja tehničke pomoći za prezentaciju prijavnice za program Kultura, širenja iskustava kao načina promicanja Programa poticanja budućih sudionika na sudjelovanje, te približavanja rezultata građanima, kao i ostali poslovi sukladno nalogu i naputku čelnika/ce Odjela, odnosno čelnika/ce Uprave.

4. UPRAVA ZA ZAŠTITU KULTURNE BAŠTINE

Članak 6.

U Upravi za zaštitu kulturne baštine obavljaju se upravni i stručni poslovi u vezi sa: istraživanjem, proučavanjem, praćenjem, evidentiranjem, dokumentiranjem i promicanjem kulturne baštine, utvrđivanjem svojstva kulturnih dobara te njihovo vrednovanje, propisivanjem mjerila za utvrđivanje programa javnih potreba u području zaštite kulturnih dobara, skrbništvom, usklađivanjem i vođenjem nadzora nad financiranjem programa zaštite kulturnih dobara, ocjenjivanjem uvjeta za rad pravnih i fizičkih osoba na restauratorskim, konzervatorskim i drugim poslovima zaštite kulturnih dobara, osiguravanjem uvjeta za obrazovanje i usavršavanje stručnih djelatnika u djelatnostima zaštite kulturnih dobara, provođenjem kontrole prometa, uvoza i izvoza zaštićenih kulturnih dobara, utvrđivanjem uvjeta za korištenje i namjenu kulturnih dobara, te upravljanje kulturnim dobrima sukladno propisima, utvrđivanjem posebnih uvjeta građenja za zaštitu kulturnih dobara, obavljanjem inspekcijskih poslova u području zaštite kulturnih dobara, te drugi poslovi sukladno nalozima i naputcima ministra, odnosno čelnika/ce Uprave. Uprava sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te u koordinaciji izrade strateških planova u suradnji s Odjelom za planiranje i analitiku.

U Upravi se ustrojavaju:

4.1. Odjel za nepokretnu kulturnu baštinu

U Odjelu za nepokretnu kulturnu baštinu obavljaju se stručni i upravni poslovi vezani uz istraživanje, dokumentiranje i zaštitu nepokretnih kulturnih dobara, praćenje i utvrđivanje stanja nepokretnih kulturnih dobara, izradu prijedloga programa i prioriteta zaštitnih radova, osiguravanje stručnog nadzora nad izvođenjem restauratorskih i konzervatorskih radova na nepokretnim kulturnim dobrima, osiguravanje fizičko-tehničke zaštite najvrednijih nepokretnih kulturnih dobara, izradu metodoloških osnova, standarda, kriterija i smjernica za zaštitu graditeljske baštine te obavljaju i druge poslove sukladno nalogu i naputku čelnika/ce Odjela i Uprave.

Poslovi Odjela obavljaju se u dva odsjeka i to:

4.1.1. Odsjek za pojedinačna kulturna dobra

U Odsjeku za pojedinačna kulturna dobra obavljaju se stručni i upravni poslovi istraživanja, dokumentiranja i zaštite pojedinačnih nepokretnih kulturnih dobara, praćenja i utvrđivanja stanja pojedinačnih nepokretnih kulturnih dobara, izrađuju prijedlozi programa njihove zaštite i utvrđuju prioriteti zaštitnih radova uz osiguravanje stručnog nadzora nad izvođenjem restauratorskih i konzervatorskih radova na pojedinačnim nepokretnim kulturnim dobrima, kao i osiguravanje fizičko-tehničke zaštite najvrednijih nepokretnih pojedinačnih kulturnih dobara i ocjenu tehničke dokumentacije za izvođenje zaštitnih radova na njima, te obavljaju i druge poslove sukladno nalogu i naputku čelnika/ce Odsjeka, odnosno Odjela.

4.1.2. Odsjek za kulturno-povijesne cjeline

U Odsjeku za kulturno-povijesne cjeline obavljaju se stručni i upravni poslovi vezani za istraživanje, dokumentiranje i zaštitu kulturno-povijesnih cjelina te izradu prijedloga programa i prioriteta zaštitnih radova na kulturno-povijesnim cjelinama, izradu metodoloških osnova, standarda, kriterija i smjernica za zaštitu graditeljske baštine, izradu dokumentacije potrebne za zaštitu kulturno-povijesnih cjelina te utvrđivanje ciljeva, smjernica, kriterija, standarda i mjera zaštite integralnih vrijednosti prostora te drugi poslovi sukladno nalogu i naputku čelnika/ce Odsjeka, odnosno Odjela.

4.2. Odjel za pokretnu i nematerijalnu kulturnu baštinu

U Odjelu za pokretnu i nematerijalnu kulturnu baštinu obavljaju se stručni i upravni poslovi istraživanja, dokumentiranja, zaštite pokretnih i nematerijalnih kulturnih dobara, praćenja i utvrđivanja stanja pokretnih i nematerijalnih kulturnih dobara, izrade metodoloških osnova, standarda, kriterija i smjernica za zaštitu pokretne i nematerijalne kulturne baštine, ocjene tehničke dokumentacije za izvođenje zaštitnih radova na kulturnim dobrima i drugi poslovi sukladno nalogu i naputku čelnika/ce Odjela, odnosno Uprave.

Poslovi Odjela obavljaju se u dva odsjeka i to:

4.2.1. Odsjek za pokretna kulturna dobra

U Odsjeku za pokretna kulturna dobra obavljaju se stručni i upravni poslovi vezani uz istraživanje, dokumentiranje i zaštitu pokretnih kulturnih dobara, praćenje i utvrđivanje stanja pokretnih kulturnih dobara i izradu prijedloga programa i prioriteta zaštitnih radova na njima, uz osiguravanje stručnog nadzora nad izvođenjem restauratorskih i konzervatorskih radova na pokretnim kulturnim dobrima, kao i osiguravanje fizičko-tehničke zaštite najvrednijih pokretnih kulturnih dobara, provodi se nadzor nad izvozom i iznošenjem iz Republike Hrvatske te unošenjem u Republiku Hrvatsku pokretnih kulturnih dobara, utvrđuju se i provode mjere za sprječavanje nezakonitog prometa pokretnih kulturnih dobara uz suradnju s nadležnim tijelima državne uprave, jedinicama lokalne i područne (regionalne) samouprave, ocjenjuje se tehnička dokumentacija za izvođenje zaštitnih radova na pokretnim kulturnim dobrima te obavljaju i drugi poslovi sukladno nalogu i naputku čelnika/ce Odsjeka, odnosno Odjela.

4.2.2. Odsjek za nematerijalna kulturna dobra

U Odsjeku za nematerijalna kulturna dobra obavljaju se stručni i upravni poslovi vezani uz istraživanje, bilježenje i dokumentiranje nematerijalnih kulturnih dobara te izrađuju prijedlozi programa i prioriteta njihove zaštite, izrađuju metodološke osnove, standardi, kriteriji i smjernice za zaštitu nematerijalnih kulturnih dobara i mjere za njihovu zaštitu, te obavljaju i drugi poslovi sukladno nalogu i naputku čelnika/ce Odsjeka, odnosno Odjela.

4.3. Odjel za inspekcijske poslove zaštite kulturne baštine

U Odjelu za inspekcijske poslove zaštite kulturne baštine obavljaju se inspekcijski poslovi u području zaštite i očuvanja kulturnih dobara, te obavljaju i drugi poslovi sukladno nalogu i naputku čelnika/ce Odjela, odnosno Uprave.

4.4. Odjel za arheološku baštinu

U Odjelu za arheološku baštinu obavljaju se stručni i upravni poslovi vezani uz istraživanje i obradu arheološke kulturne baštine uz praćenje i utvrđivanje stanja arheološke kulturne baštine i izradu prijedloga programa i prioriteta njihove zaštite, provode se mjere zaštite arheološke kulturne baštine te obavljaju i drugi poslovi sukladno nalogu i naputku čelnika/ce Odjela, odnosno Uprave.

4.5. – 4.24. Konzervatorski odjeli

U konzervatorskim odjelima obavljaju se stručni i upravni poslovi, koji se odnose na: istraživanje, proučavanje, praćenje stanja, evidentiranje, dokumentiranje i promicanje kulturnih dobara, primjenu odgovarajućih metoda i mjera zaštite kulturnih dobara, pružanje stručne pomoći vlasnicima i ovlaštenicima prava na kulturnim dobrima, utvrđivanje posebnih uvjeta građenja, utvrđivanje uvjeta korištenja, namjene i upravljanja kulturnim dobrima, utvrđivanje režima zaštite, organiziranje i izvođenje zaštitnih radova na kulturnim dobrima, vođenje upravnog postupka, obavljanje stručnog nadzora, provođenje kontrole prometa, uvoza i izvoza kulturnih dobara, osiguravanje djelovanja jedinstvene informacijsko-dokumentacijske službe, suradnju s drugim tijelima jedinica lokalne i područne (regionalne) samouprave, te pravnim i fizičkim osobama u cilju poticanja i promicanja zaštite kulturne baštine, obavljaju se i drugi poslovi sukladno nalogu i naputku pročelnika/ce Odjela, odnosno čelnika/ce Uprave.

4.25. Odjel za informacijsko-dokumentacijske poslove kulturne baštine

Odjel za informacijsko-dokumentacijske poslove kulturne baštine obavlja informacijsko-dokumentacijske poslove za područje kulturne baštine, vodi središnju bazu podataka i održava dokumentacijske zbirke (planoteka, fototeka, mikrofilm, grafičke zbirke i drugo), te poslove stručne knjižnice, predlaže informacijsko-dokumentacijske standarde u djelatnosti zaštite kulturnih dobara.

U Odjelu se ustrojava:

4.25.1. Odsjek za Registar kulturnih dobara

U Odsjeku za Registar kulturnih dobara obavljaju se stručni i upravni poslovi vezani uz vođenje baze Registra kulturnih dobara u elektroničkom obliku, te Zbirke isprava o kulturnim dobrima upisanim u Registar i vođenje Imenika Registra. Obavljaju se tajnički poslovi vezani uz rad Stručnih povjerenstava za utvrđivanje svojstva kulturnih dobara (sazivanje sjednica, priprema radnih materijala, vođenje zapisnika), te poslovi vezani uz izradu rješenja o utvrđivanju svojstva kulturnih dobara i objavu Registra u »Narodnim novinama«, te na web-stranicama Ministarstva.

Obavljaju se poslovi vezani uz izradu stručnih mišljenja i vještačkih nalaza o pokretnim i nepokretnim dobrima, a vezano uz žalbe u drugostupanjskom postupku, te poslovi izrade jednostavnijih upravnih akata o utvrđivanju svojstva kulturnog dobra i upisa u Registar (npr. izrada prijedloga za upis zabilježbe u zemljišnim knjigama, izrada različitih statistika i izvješća o zaštićenim kulturnim dobrima za potrebe Uprave ili na zahtjev stranaka, izrada potvrda o statusu kulturnog dobra na zahtjev stranaka).

5. UPRAVA ZA KULTURNI RAZVITAK

Članak 7.

Uprava za kulturni razvitak obavlja upravno-stručne, stručno--analitičke i informacijsko-dokumentacijske poslove. To su poslovi vezani uz djelatnost i rad muzeja i galerija, kao i poslovi informatizacije ustanova u kulturi, praćenje stanja u tim područjima i poduzimanje mjera za unaprjeđivanje tih djelatnosti, njihove infrastrukture i programske djelatnosti, poslovi vezani uz organiziranje i vođenje informacijsko-dokumentacijske djelatnosti za područje kulturne baštine i kulture, praćenje, proučavanje i istraživanje područja kulture, kulturnog razvitka i kulturne politike, te organiziranje izdavačke djelatnosti Ministarstva. Uprava obavlja i druge poslove sukladno nalogu i naputku ministra, odnosno čelnika/ce Uprave. Uprava sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

U Upravi se ustrojavaju:

5.1. Odjel za muzejsku i galerijsku djelatnost

Odjel za muzejsku i galerijsku djelatnost obavlja poslove vezane uz rad muzeja i galerija, praćenje stanja u tom području i poduzimanje mjera za unapređivanje tih djelatnosti, brigu za infrastrukturu i programsku djelatnost, vođenje programa restitucije i sukcesije kulturnih dobara, suradnju na programima planiranja i kulturne politike u muzejskoj djelatnosti unutar sustava muzeja, vođenje središnjeg registra muzejske djelatnosti, te obavlja i druge poslove sukladno nalogu i naputku čelnika/ce Odjela, odnosno čelnika/ce Uprave.

5.2. Odjel za arhivsku djelatnost

U Odjelu za arhivsku djelatnost obavljaju se poslovi u vezi s arhivima i arhivskom djelatnosti, uspostavlja koordinacija razvoja i implementacija mreže arhiva, vode se programi restitucije i sukcesije arhivskoga gradiva, vode se središnji registri arhiva, te obavljaju i drugi poslovi sukladno nalogu i naputku čelnika/ce Odjela, odnosno čelnika/ce Uprave.

U Odjelu se ustrojava:

5.2.1. Odsjek za digitalizaciju knjižnične, arhivske
i muzejske građe

U Odsjeku za digitalizaciju knjižnične, arhivske i muzejske građe obrađuju se prijavnice pristigle na Poziv za javne potrebe u kulturi, prati se stanje digitalizacije navedenih djelatnosti u Republici Hrvatskoj, surađuje s Vijećem i Uredom projekta Hrvatska kulturna baština, surađuje s ostalim odjelima unutar Uprave i ostalim upravama unutar Ministarstva, surađuje sa Središnjim državnim uredom za e-Hrvatsku na provedbi projekta e-kultura, koordinira rad na portalu Nacionalnog projekta Hrvatska kulturna baština, promovira digitalizaciju na državnoj i međunarodnoj razini, osobito u suradnji s Europskom komisijom i njihovim pokrenutim projektom koordinacija na europskoj razini, te prati mogućnost sudjelovanja u različitim projektima i predpristupnim fondovima.

6. UPRAVA ZA IZVEDBENE UMJETNOSTI I AUDIOVIZUALNU DJELATNOST

Članak 8.

Uprava za izvedbene umjetnosti i audiovizualnu djelatnost obavlja upravne i stručne poslove vezane uz razvoj i promicanje glazbeno-scenskog i plesnog stvaralaštva, kao i druge poslove po nalogu ministra, odnosno čelnika/ce Uprave. Uprava sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

U Upravi se ustrojavaju:

6.1. Odjel za glazbu, glazbeno-scenske i plesne umjetnosti

U Odjelu za glazbu, glazbeno-scenske i plesne umjetnosti obavljaju se stručni i upravni poslovi vezani uz pružanje podrške razvoju glazbe, glazbeno-scenske umjetnosti, kao i drugi poslovi sukladno nalogu i naputku čelnika/ce Odjela, odnosno čelnika/ce Uprave.

6.2. Odjel za dramske umjetnosti

U Odjelu za dramske umjetnosti obavljaju se stručni i upravni poslovi vezani uz pružanje podrške razvoju dramske umjetnosti te kulturno umjetničkog amaterizma, kao i drugi poslovi sukladno nalogu i naputku čelnika/ce Odjela, odnosno čelnika/ce Uprave.

7. UPRAVA ZA KNJIGU I KNJIŽNICE

Članak 9.

Uprava za knjigu i knjižnice obavlja upravne i stručne poslove vezane uz razvoj i promicanje knjige i čitanja, te nakladničke djelatnosti, kao i druge poslove po nalogu ministra, odnosno čelnika/ce Uprave. Uprava sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

U Upravi se ustrojavaju:

7.1. Odjel za knjigu i nakladništvo

U Odjelu za knjigu i nakladništvo obavljaju se poslovi vezani uz pružanje podrške razvoju nakladničke djelatnosti, poticanje književnog stvaralaštva, knjige i čitanja, kao i drugi poslovi sukladno nalogu i naputku čelnika/ce Odjela, odnosno čelnika/ce Uprave.

7.2. Odjel za promidžbu knjige i čitanja

U Odjelu za promidžbu knjige i čitanja obavljaju se poslovi vezani uz poticanje promidžbe hrvatske knjige u zemlji i inozemstvu, poticanje prevođenja hrvatskih knjiga na strane jezike, promocije hrvatskih knjiga po specijaliziranim i ostalim sajmovima u zemlji i inozemstvu, poticanje i razvitak knjižarske djelatnosti i knjižara, kao i drugi poslovi sukladno nalogu i naputku čelnika/ce Odjela, odnosno čelnika /ce Uprave.

7.3. Odjel za knjižničnu djelatnost

U Odjelu za knjižničnu djelatnost obavljaju se poslovi vezani uz djelatnost knjižnica i knjižničarstva te uspostavlja koordinacija razvoja i implementacija mreže knjižnica, vode se središnji registri knjižnica, te obavljaju i drugi poslovi sukladno nalogu i naputku čelnika/ce Odjela, odnosno čelnika/ce Uprave.

8. UPRAVA ZA ZAŠTITU PRIRODE

Članak 10.

Uprava za zaštitu prirode obavlja upravne i stručne poslove vezane uz očuvanje biološke i krajobrazne raznolikosti, održivo korištenje prirodnih dobara i zaštite prirodnih vrijednosti izvršavanjem, odnosno osiguravanje izvršavanja obveza preuzetih iz međunarodnih ugovora, zakona i drugih propisa. Rješava u upravnim predmetima, obavlja stručni i upravni nadzor nad radom javnih ustanova za upravljanje zaštićenim područjima, obavlja poslove međunarodne suradnje i europskih integracija, poslove strateškog planiranja u zaštiti prirode, koordinacije i praćenja stanja stručnih poslova u području zaštite prirode, priprema planske dokumente u zaštiti prirode, daje mišljenja i priprema odgovore na zastupnička pitanja, priprema odgovore na predstavke, izrađuje stručne podloge za nacrte propisa na temelju Zakona o zaštiti prirode, međunarodnih ugovora, koordinira i provodi programe edukacije i promidžbe u vezi s očuvanjem i zaštitom prirode, kao i druge poslove po nalogu ministra, odnosno čelnika/ce Uprave. Uprava sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

U Upravi se ustrojavaju:

8.1. Odjel za biološku raznolikost

Odjel za biološku raznolikost obavlja stručne i upravne poslove očuvanja raznolikosti vrsta, staništa i gena, koordinira poslove u vezi s inventarizacijom, kartiranjem i praćenjem stanja biološke raznolikosti, koordinira poslove u svezi s problematikom genetski modificiranih organizama, zaštitom kultiviranih biljaka i udomaćenih životinja te obavlja stručne i upravne poslove u vezi sa zaštitom udomaćenih i divljih svojti. Predlaže ekološku mrežu sa sustavom ekološki značajnih područja, koordinira i osigurava provedbu međunarodnih dokumenata i propisa iz područja zaštite biološke raznolikosti te obavlja i druge poslove sukladno nalogu čelnika/ce Odjela, odnosno čelnika/ce Uprave.

U Odjelu se ustrojavaju:

8.1.1. Odsjek za očuvanje divljih svojti

Odsjek za očuvanje divljih svojti obavlja stručne i upravne poslove očuvanja raznolikosti vrsta, staništa, gena, koordinira poslove u vezi s inventarizacijom, kartiranjem i praćenjem stanja biološke raznolikosti, koordinira provedbu i reviziju Strategije i akcijskog plana zaštite biološke i krajobrazne raznolikosti Republike Hrvatske, izrađuje stručne podloge za pokretanje postupka zaštite divljih svojti, osigurava provedbu mjera biološke sigurnosti, izrađuje akte dopuštenja za korištenje, držanje, uzgoj, prekogranični promet i trgovinu divljih svojti kao i za istraživanja divljih svojti, izrađuje stručna mišljenja za pokretanje postupaka za zaštitu životnih zajednica, svojti i jedinki te predlaže izradu mjera njihove zaštite, izrađuje baze podataka o držateljima i uzgajateljima divljih zaštićenih svojti. Odsjek također daje stručna mišljenja i objašnjenja u svezi s primjenom i provedbom zakona i propisa, prati propise i predlaže promjene u tim propisima u području zaštite biološke raznolikosti te u propisima u utjecajnim područjima, priprema stručnu dokumentaciju za središnji upisnik zaštićenih biljnih i životinjskih vrsta te vodi registar i komunikaciju s pravnim osoba.

8.1.2. Odsjek za očuvanje genetske raznolikosti

Odsjek za očuvanje genetske raznolikosti koordinira poslove u vezi s problematikom genetski modificiranih organizama, zaštite kultiviranih biljaka i udomaćenih životinja te obavlja stručne i upravne poslove u vezi sa zaštitom udomaćenih i divljih svojti.

8.1.3. Odsjek za ekološku mrežu

Odsjek za ekološku mrežu predlaže ekološku mrežu sa sustavom ekološki značajnih područja, izdaje uvjete zaštite prirode u postupku izrade dokumenata prostornog uređenja i planova korištenja prirodnih dobara izvan područja zaštićenih prirodnih vrijednosti, izrađuje akte dopuštenja i određuje kompenzacijske uvjete, utvrđuje prostorno-planske mjere zaštite prirodnih vrijednosti, izrađuje stručne podloge u postupcima planiranja i zaštite područja prirode i prirodne baštine od posebne važnosti za Republiku Hrvatsku, surađuje s povjerenstvima za procjenu utjecaja na prirodu i okoliš kod zahvata od interesa i važnosti za Republiku Hrvatsku.

8.1.4. Odsjek za provedbu međunarodnih konvencija

Odsjek za provedbu međunarodnih konvencija koordinira i osigurava provedbu međunarodnih dokumenata i propisa iz područja zaštite biološke raznolikosti, koordinira poslove u vezi s prometom zaštićenim vrstama biljaka i životinja (Konvencija o međunarodnoj trgovini ugroženim vrstama divljih životinja i biljaka – CITES), prati i izvješćuje o provedbi mjera i izvršavanju preuzetih međunarodnih obveza u vezi sa zaštitom biljnog i životinjskog svijeta te s očuvanjem biološke i krajobrazne raznolikosti.

8.2. Odjel za zaštićena područja

Odjel za zaštićena područja obavlja stručne i upravne poslove u vezi sa zaštitom prirodnih vrijednosti na temelju Zakona o zaštiti prirode i međunarodnih ugovora, obavlja nadzor nad stručnim radom i financiranjem programa zaštite prirode u javnim ustanovama nacionalnih parkova i parkova prirode, vodi postupak proglašavanja zaštićenih područja i prirodnih vrijednosti, koordinira izradu i donošenje planova upravljanja i mjera zaštite za zaštićene prirodne vrijednosti, vodi dokumentaciju i upisnik zaštite prirode, koordinira programe edukacije i promidžbe u vezi s očuvanjem zaštićenih dijelova prirode, daje suglasnost na programe izobrazbe stručnih službi javnih ustanova za zaštitu prirode, daje stručna mišljenja i objašnjenja u vezi s primjenom i provedbom zakona i propisa, prati propise i predlaže promjene u tim propisima u području zaštićenih prirodnih vrijednosti. Daje stručna mišljenja i objašnjenja u vezi s primjenom i provedbom zakona i propisa, prati propise i predlaže promjene u tim propisima u području zaštite nežive prirode, surađuje s drugim tijelima državne uprave te tijelima jedinica lokalne i područne (regionalne) samouprave, javnim ustanovama za upravljanje zaštićenim prirodnim vrijednostima, udrugama vezano uz istraživanje, zaštitu i očuvanje nežive prirode. Vodi komunikaciju s pravnim osobama i pojedincima koji imaju ovlaštenja za znanstvene i stručne poslove u zaštiti prirode, surađuje s drugim tijelima državne uprave te tijelima jedinica lokalne i područne (regionalne) samouprave, ustanovama i udrugama vezano uz pitanja razvoja sustava zaštićenih područja. Sudjeluje u utvrđivanju uvjeta i mjera zaštite prirode u postupku donošenja prostornih planova i planova gospodarenja prirodnim dobrima te davanju prethodne suglasnosti u postupku donošenja istih, te obavlja i druge poslove sukladno nalogu i naputku čelnika/ce Odjela, odnosno čelnika/ce Uprave.

U Odjelu se ustrojavaju:

8.2.1. Odsjek za zaštićena područja međunarodnog i državnog značaja

Odsjek za zaštićena područja međunarodnog i državnog značaja obavlja poslove vezano uz razvoj sustava zaštićenih područja od međunarodnog i državnog značaja, vodi postupak proglašavanja zaštićenih područja koje proglašava Hrvatski sabor i Vlada Repub-like Hrvatske, obavlja upravne i stručne poslove koji se odnose na davanje suglasnosti na akte javnih ustanova nacionalnih parkova i parkova prirode, obavlja stručni nadzor nad radom javnih ustanova nacionalnih parkova i parkova prirode i nadzor nad financiranjem programa zaštite prirode nacionalnih parkova i parkova prirode, obavlja upravne i stručne poslove koji se odnose na davanje suglasnosti na planove upravljanja i mjere zaštite prirodnih vrijednosti, obavlja stručne poslove u vezi s naknadom vlasnicima i ovlaštenicima prava na nekretninama u zaštićenim područjima, obavlja upravne i stručne poslove kojim se utvrđuju uvjeti zaštite prirode pri dodjeljivanju koncesija i koncesijskih odobrenja u zaštićenim područjima i prirodnim vrijednostima, sudjeluje u donošenju prostornih planova nacionalnih parkova i parkova prirode i podzakonskih akata za zaštićena područja, obavlja upravne i stručne poslove koji se odnose na davanje suglasnosti na programe izobrazbe stručnih službi javnih ustanova nacionalnih parkova i parkova prirode, obavlja poslove vezane uz izvršavanje obvezujućih nacionalnih i međunarodnih dokumenata, međunarodnih ugovora (Ramsarska konvencija, SPA Protokol Barcelonske konvencije, UNESCO i drugi), koordinira programe i projekte koji se odnose na zaštićena područja prirode. Obavlja upravne i stručne poslove koji se odnose na davanje suglasnosti u postupku proglašavanja zaštićenih područja.

8.2.2. Odsjek za zaštićena područja lokalnog značaja i za zaštitu nežive prirode

Odsjek za zaštićena područja lokalnog značaja i za zaštitu nežive prirode vezano uz zaštićena područja lokalnog značaja obavlja upravne i stručne poslove koji se odnose na davanje prethodne suglasnosti u postupku proglašavanja zaštićenih prirodnih vrijednosti na području županija i Grada Zagreba i akata o prestanku zaštite, te u vezi sa suglasnostima na planove upravljanja zaštićenih područja u nadležnosti predstavničkih tijela jedinica lokalne i područne (regionalne) samouprave, sudjeluje u davanju suglasnosti na statut javnih ustanova koje upravljaju zaštićenim područjem na području dvije ili više županija, obavlja nadzor nad stručnim radom javnih ustanova za upravljanje zaštićenim područjima kojima je osnivač županija, Grad Zagreb, grad ili općina, utvrđuje krajobrazne tipove i osobito vrijedne krajobraze, provodi programe edukacije i promidžbe u vezi s očuvanjem zaštićenih dijelova prirode, surađuje s drugim tijelima državne uprave te tijelima jedinica lokalne i područne (regionalne) samouprave, ustanovama i udrugama vezano uz pitanja zaštite, planiranja i upravljanja zaštićenim područjima. U Odsjeku se vezano za zaštitu nežive prirode obavljaju stručni i upravni poslove u vezi s zaštitom, očuvanjem, istraživanjem, korištenjem i promicanjem nežive prirode/geo(morfo)loške baštine. Vodi se postupak utvrđivanja i proglašenja zaštićenim: minerala, sigovina i fosila, te postupak javnog uvida za proglašenje zaštićenim dijelova nežive prirode, izdaju se rješenja o preventivnoj zaštiti, te obavljaju poslovi koji se odnose na prijedloge akata o proglašenju zaštićenim dijelova nežive prirode u nadležnosti predstavničkih tijela jedinica lokalne i područne (regionalne) samouprave. Obavljaju se upravni i stručni poslovi koji se odnose na propisivanje uvjeta zaštite prirode pri dodjeljivanju koncesija i koncesijskih odobrenja za korištenje speleoloških objekata, izdaju se dopuštenja za aktivnosti u/na speleološkim objektima, te za zaštitu nalazišta zaštićenih minerala, sigovina i fosila i za njihovo uzimanje iz prirode, kao i dopuštenja/rješenja za uzimanje iz prirode minerala i fosila koji nisu proglašeni zaštićenom prirodnom vrijednosti radi stavljanja u promet. Obavlja i druge upravne i stručne poslove koji se odnose na propisivanje uvjeta u vezi sa zaštitom nežive prirode.

8.2.3. Odsjek za dokumentaciju zaštićenih prirodnih vrijednosti

Odsjek za dokumentaciju zaštićenih prirodnih vrijednosti prikuplja, vodi i čuva dokumentaciju i podatke o stanju prirode i njenoj zaštiti, vodi Upisnik zaštićenih prirodnih vrijednosti, prati stanje očuvanosti prirode, prati i ažurira podatke zaštite prirode, koordinira razvoj i uspostavu Geografskog informacijskog sustava (GIS-a) za zaštićene prirodne vrijednosti, koordinira programe i projekte vezane uz baze podataka u zaštiti prirode, brine o javnosti podataka o stanju i zaštiti prirode.

8.3. Odjel za održivo korištenje prirodnih dobara

Odjel za održivo korištenje prirodnih dobara prati stanje korištenja prirodnih dobara, izdaje uvjete zaštite prirode u postupku izrade dokumenata prostornog uređenja i planova korištenja prirodnih dobara, izrađuje dopuštenja za zahvate u prirodi i utvrđuje ocjenu prihvatljivosti za prirodu svih zahvata koji mogu narušiti ekološku ravnotežu, sudjeluje u postupku donošenja planskih dokumenata na temelju zakona iz drugih područja (poljoprivreda, šumarstvo, lovstvo, ribolov, eksploatacija mineralnih sirovina, turizam i drugo) te obavlja i druge poslove sukladno nalogu i naputku čelnika/ce Odjela, odnosno čelnika/ce Uprave.

U Odjelu se ustrojavaju:

8.3.1. Odsjek za prostorno-plansku dokumentaciju

Odsjek za prostorno-plansku dokumentaciju izdaje uvjete i mjere zaštite prirode u postupku izrade dokumenata prostornog uređenja, analizira prostorne planove i predlaže mjere u oblasti uređivanja prostora, izdaje prethodne suglasnosti u postupku donošenja prostornih planova koji obuhvaćaju zaštićeno područje, sudjeluje u izradi dopuštenja za zahvate u prirodi i utvrđuje ocjenu prihvatljivosti za prirodu svih zahvata koji mogu narušiti ekološku ravnotežu.

8.3.2. Odsjek za planove gospodarenja prirodnim dobrima

Odsjek za planove gospodarenja prirodnim dobrima prati stanje korištenja prirodnih dobara, izdaje uvjete zaštite prirode u postupku izrade planova gospodarenja prirodnim dobrima, izrađuje dopuštenja za zahvate u prirodi i utvrđuje ocjenu prihvatljivosti za prirodu svih zahvata koji mogu narušiti ekološku ravnotežu, izdaje prethodne suglasnosti na planove gospodarenja, sudjeluje u postupku donošenja planskih dokumenata na temelju zakona iz drugih područja (poljoprivreda, šumarstvo, lovstvo, ribolov, eksploatacija mineralnih sirovina, turizam i drugo), sudjeluje u izradi i davanju mišljenja na nacrte zakona i drugih propisa iz oblasti zaštite prirode i s njima povezanih područja, surađuje s drugim tijelima državne uprave te tijelima jedinica lokalne i područne (regionalne) samouprave, ustanovama i udrugama koje obavljaju poslove vezane uz održivo korištenje prirodnih dobara, obavlja poslove vezane uz izvršavanje obvezujućih nacionalnih i međunarodnih dokumenata i propisa koji se odnose na pitanja održivoga korištenja prirodnih dobara, izvješćuje o stanju očevidnika korisnika prirodnih dobara i izdanih uvjeta zaštite prirode, analizira i daje mišljenje na planove gospodarenja prirodnim dobrima u nadležnosti drugih ministarstava.

8.4. Odjel za strateško planiranje u zaštiti prirode i europske integracije

Odjel za strateško planiranje u zaštiti prirode i europske integracije koordinira i obavlja poslove i zadatke u vezi s procesom pridruživanja Republike Hrvatske europskim integracijama na području zaštite prirode, koordinira izradu i provedbu strateških dokumenata, a posebice izradu i praćenje ostvarivanja nacionalnih programa pridruživanja, izrađuje stručne podloge za provedbu programa te projekata pomoći i suradnje Europske unije te prati njihovu provedbu, vodi očevidnik, izrađuje izvješća o provedbi projekata, koordinira i sudjeluje u pripremi i provedbi projekata u vezi s korištenjem programa pomoći i drugih programa Europske unije, uključujući pretpristupne i pristupne programe te obavlja i druge poslove sukladno nalogu i naputku čelnika/ce Odjela, odnosno čelnika/ce Uprave.

9. UPRAVA ZA INSPEKCIJSKE POSLOVE ZAŠTITE PRIRODE

Članak 11.

Uprava za inspekcijske poslove zaštite prirode obavlja upravne i stručne poslove vezane uz obavljanje inspekcijskog nadzora provođenja uvjeta, dopuštenja, rješenja i ostalih akata koje izdaje Uprava za zaštitu prirode, te nadzire rad nadzornih službi u javnim ustanovama koje se bave zaštitom, očuvanjem i promicanjem zaštićenih područja prirode. Rješava u upravnim predmetima u drugom stupnju, obavlja stručni i upravni nadzor nad radom javnih ustanova za upravljanje zaštićenim područjima, organizira edukaciju inspekcijskih i nadzornih službi, sudjeluje u aktivnostima međunarodne suradnje i europskih integracija, daje mišljenja i priprema odgovore na zastupnička pitanja, priprema odgovore na predstavke, provodi programe edukacije i promidžbe u vezi s očuvanjem i zaštitom prirode, kao i druge poslove po nalogu ministra, odnosno čelnika/ce Uprave. Uprava sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

U Upravi se ustrojavaju:

9.1. Odjel za inspekcijske poslove zaštite prirode

Odjel za inspekcijske poslove zaštite prirode obavlja upravno-pravne poslove u području zaštite prirode, izrađuje nacrte i prijedloge sustavnih i drugih zakona u djelokrugu Uprave, priprema i daje mišljenja o primjeni propisa u vezi s provedbom inspekcijskog nadzora, sudjeluje u izradi zakona i drugih propisa iz djelokruga Uprave, postupa po predstavkama i pritužbama građana te zahtjevima nadležnih tijela za odnose s građanstvom koje su upućene ovoj Upravi, obavlja poslove inspekcije nad primjenom propisa iz područja zaštite prirode, nadzire korištenje i uporabu zaštićenih dijelova prirode, stanje kakvoće i provođenje mjera zaštite prirode, obavlja nadzor u postupanju zaštićenim biljnim, gljivljim i životinjskim vrstama, obavlja nadzor prekograničnog prometa zaštićenim vrstama u suradnji s inspekcijom zaštite prirode drugih zemalja, organizira i sudjeluje u zajedničkom nadzoru s inspekcijama drugih državnih tijela postupajući na temelju odredbi međunarodnih propisa, obavlja nadzor nad držanjem i uzgojem zaštićenih i drugih divljih vrsta za koje je potrebno ishoditi dopuštenje, obavlja nadzor provođenja mjera donesenih inspekcijskim rješenjem i rješenjima izdanim na temelju Zakona o zaštiti prirode, osigurava izvršavanje mjera naloženih nadzorom i predlaže mjere zaštite prirode, predlaže i sudjeluje u izradi uputa iz područja zaštite prirode i inspekcijskog nadzora, nadzire rad sudionika u sustavu zaštite prirode, izrađuje i podnosi izvješća iz djelokruga inspekcije zaštite prirode, obavlja nadzor na temelju Zakona o genetski modificiranim organizmima (GMO), te obavlja i druge poslove sukladno nalogu i naputku čelnika/ce Odjela, odnosno čelnika/ce Uprave.

9.2. Odjel za unapređenje rada nadzorne službe

Odjel za unapređenje rada nadzorne službe daje podršku nadzornim službama u postupanju u upravnim stvarima, koordinira postupanje u suradnji s inspekcijom i drugim službama inspekcijskog nadzora drugih državnih tijela, organizira i provodi edukaciju, pripreme za stručne ispite, priprema stručnu literaturu za ispit i sudjeluje u izradi planova rada, priprema izvješća o radu, pomaže u rješavanju u složenim slučajevima nadzora, omogućava povezivanje i usporedbu rada između nadzornih službi u javnim ustanovama, rješava žalbe na rješenja nadzornih službi u javnim ustanovama u drugom stupnju, priprema pravne predloške za postupanje inspektora i nadzornika, sudjeluje u edukaciji i stručnim ispitima, bavi se pripremom i izradom nacrta prijedloga zakona i drugih propisa iz područja djelokruga zaštite prirode, izradom uputa, pravnih stajališta, mišljenja i objašnjenja u vezi s provedbom tih zakona i drugih propisa, suradnjom s drugim ministarstvima i tijelima državne uprave pri izradi nacrta zakona i drugih propisa vezanih uz djelokrug Ministarstva, te obavlja i druge poslove sukladno naputku čelnika/ce Uprave, odnosno Odjela.

10. UPRAVA ZA GOSPODARENJE I FINANCIRANJE

Članak 12.

U Upravi za gospodarenje i financiranje obavljaju se upravni i stručni poslovi u vezi sa: izradom prijedloga financijskog plana, praćenjem ostvarivanja donesenog financijskog plana, predlaganjem proračuna za financiranje kulturnih djelatnosti i kulturnih potreba, zaštite prirode i javnog informiranja, izradom proračuna Ministarstva, suradnjom na izradi i praćenju propisa koji se odnose na financijske i računovodstvene poslove, financiranjem javnih potreba u kulturi (financiranje javnih ustanova u kulturi čiji je osnivač Republika Hrvatska, kao i financiranje pojedinih programa odobrenih na temelju natječaja, odnosno javnog poziva), predlaganjem kriterija i modela financiranja kulture u Republici Hrvatskoj, financiranjem zaštite prirode, pribavljanjem izvješća i nadzorom nad namjenskim trošenjem sredstava, sastavljanjem financijskih izvješća (kvartalnih i godišnjih), vođenjem knjigovodstvenih evidencija i analitike, ostvarivanjem investicijskih programa koji se financiraju iz državnog proračuna kao i iz drugih izvora, te obavljanjem računovodstvenih poslova Ministarstva. U Upravi se koordiniraju poslovi razvoja financijskog upravljanja i kontrola, pruža potpora rukovoditeljima u njegovu uspostavljanju i razvoju, inicira izrada internih akata i potiče razvoj računovodstvenih sustava za potrebe pravovremenog i učinkovitog financijskog upravljanja, osmišljava razvoj prethodnih i naknadnih kontrola u procesima planiranja, realizacije i praćenja realizacije proračunskih sredstava, surađuje s Upravom za harmonizaciju unutarnje revizije i financijske kontrole Ministarstva financija, te se obavljaju i drugi poslovi po nalogu i naputku ministra i čelnika/ce Uprave. Uprava sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u Odjelu za planiranje i analitiku.

U Upravi se ustrojavaju:

10.1. Odjel za planiranje i analitiku

U Odjelu za planiranje i analitiku koordiniraju se poslovi strateškog planiranja i analiziraju mjere strateškog plana. Obavljaju se poslovi kontrole usklađenosti poslovanja Ministarstva sa zakonima, propisima, politikom, planovima i postupcima, provode se mjere zaštite imovine i drugih resursa od gubitaka prouzročenih lošim upravljanjem, neopravdanim trošenjem i korištenjem, kao i od nepravilnosti i prijevara, provodi se pravodobno financijsko izvješćivanje i praćenje rezultata poslovanja te obavljaju i ostali poslovi po nalogu i naputku čelnika/ce Odjela, odnosno Uprave.

U Odjelu se ustrojavaju:

10.1.1. Odsjek za dokumentacijsko-analitičke poslove

U Odsjeku za dokumentacijsko-analitičke poslove obavljaju se dokumentacijsko-analitički poslovi za područje kulture, održavaju aktualne baze podataka o kulturnom razvitku i kulturnoj politici, prate se, na temelju statističkih i dokumentacijskih istraživanja razvojna kretanja i analiziraju mjere strateškog plana, te surađuje na izradi izvješća o realizaciji strateških ciljeva

10.1.2. Odsjek za koordinaciju financijskog upravljanja i kontrola

U Odsjeku za koordinaciju financijskog upravljanja i kontrola koordiniraju se poslovi uspostave i razvoja financijskog upravljanja i kontrola, daje podrška voditelju za financijsko upravljanje i kontrolu u uspostavi toga sustava te koordinira suradnja proračunskih korisnika prve i druge razine na poslovima financijskog upravljanja i kontrola.

10.2. Odjel za računovodstvo i financiranje

U Odjelu za računovodstvo i financiranje izrađuje se prijedlog državnog proračuna za Ministarstvo i proračunske korisnike u nadležnosti Ministarstva, te prijedlog za financiranje redovne djelatnosti ustanova i stručnih udruga iz djelokruga Ministarstva, prati se i analizira trošenje proračunskih sredstava u skladu sa financijskim planovima, planira se i prati izvršenje programa investicijskih ulaganja kulturnih djelatnosti i potreba, zaštite kulturne baštine, zaštite prirode i javnog informiranja, te programa odobrenih na temelju natječaja, prati se, proučava i stručno obrađuju ekonomska pitanja vezana uz porezni i carinski sustav. U Odjelu se organiziraju, koordiniraju i prate svi stručni i operativni poslovi vezani uz sustav Državne riznice, izradu financijskih izvješća za Ministarstvo u skladu sa Zakonom, kao i konsolidiranih izvješća za ustanove kulture, obračun plaća, blagajna i vođenje svih knjigovodstvenih evidencija i analitike u skladu sa zakonom i Pravilnikom o proračunskom računovodstvu i računskom planu, te se obavljaju i drugi poslovi po nalogu i naputku čelnika/ce Odjela, odnosno Uprave.

U Odjelu se ustrojavaju:

10.2.1. Odsjek za financiranje i izdatke za zaposlene

U Odsjeku za financiranje i izdatke za zaposlene izrađuje se prijedlog državnog proračuna za Ministarstvo i proračunske korisnike u nadležnosti Ministarstva, financiranje redovne djelatnosti ustanova i stručnih udruga iz djelokruga Ministarstva, prati i analizira trošenje proračunskih sredstava u skladu s financijskim planovima, te se vrši obračun plaća za Ministarstvo i konzervatorske odjele, obračun ugovora o djelu i autorskih honorara, kao i izrada svih izvješća sukladno zakonu vezano uz izdatke za zaposlene.

10.2.2. Odsjek za financijsko knjigovodstvo i riznicu

U Odsjeku za financijsko knjigovodstvo i riznicu izrađuju se financijska izvješća za Ministarstvo u skladu sa Zakonom, kao i konsolidirana izvješća za ustanove kulture, blagajna i vođenje svih knjigovodstvenih evidencija i analitike u skladu sa zakonom i Pravilnikom o proračunskom računovodstvu i računskom planu, te se obavljaju poslovi vezani uz sustav Državne riznice (planovi, zahtjevi, izvješća).

U Odsjeku se ustrojavaju:

10.2.2.1. Pododsjek za financijsko knjigovodstvo

U Pododsjeku za financijsko knjigovodstvo obavljaju se poslovi obrade financijske dokumentacije, knjiženje i izrada bilance u skladu s Pravilnikom o proračunskom računovodstvu.

10.2.2.2. Pododsjek likvidature

U Pododsjeku likvidature vrše se sva plaćanja po računima i ugovorima, devizna plaćanja, kao što se i vode sve potrebne evidencije o istima.

10.2.2.3. Pododsjek za blagajnu

U Pododsjeku za blagajnu obavljaju se poslovi vezani uz isplate po putnim nalozima, isplate troškova prijevoza, te kunska i devizna blagajna.

11. UPRAVA ZA NORMATIVNE I UPRAVNO-PRAVNE POSLOVE

Članak 13.

U Upravi se obavljaju normativni i upravno-pravni poslovi za područje kulture, zaštite prirode i javnog informiranja, vodi se upravni postupak i provodi upravni nadzor u područjima iz djelokruga Ministarstva, prati primjena i izvršavanje zakona i drugih propisa u području kulture, zaštite prirode i javnog informiranja, pripremaju se i izrađuju koncepcijska rješenja za izradu zakona i drugih propisa, pripremaju se nacrti prijedloga zakona i drugih propisa, izrađuju naputci, pravna stajališta i mišljenja u vezi s provedbom zakona i drugih propisa, pruža se stručna pomoć županijskim uredima, odnosno Uredu za kulturu Grada Zagreba te uredima jedinica lokalne i područne (regionalne) samouprave u poslovima iz područja djelokruga Ministarstva, a osobito stručna pomoć pri obradi pravnih pitanja u vezi s izvršavanjem zakona i drugih propisa, daju se stručna mišljenja i objašnjenja o načinu provedbe zakona i drugih propisa, kao i o drugim općim pitanjima od značenja za pravilno djelovanje i unapređivanje načina i učinkovitosti rada, nadzire se zakonitost u obavljanju poslova iz područja kulture, zaštite prirode i javnog informiranja županijskih, odnosno Ureda za kulturu Grada Zagreba, ostvaruje se suradnja s tijelima jedinica lokalne i područne (regionalne) samouprave glede primjene zakona i drugih propisa, izrađuju se uvjerenja, potvrde i drugi akti iz djelokruga Ministarstva, te obavljaju i drugi poslovi u skladu s nalozima i naputcima ministra, državnog tajnika/ce, odnosno čelnika/ce Uprave. Uprava sudjeluje u utvrđivanju Godišnjeg plana rada koji sadrži opći prikaz zadaća i poslova Ministarstva kulture u određenoj godini te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

U Upravi se ustrojavaju:

11.1. Odjel za normativne poslove

U Odjelu za normativne poslove obavljaju se poslovi u vezi s pripremom i izradom nacrta prijedloga zakona i drugih propisa iz područja djelokruga Ministarstva, izradom uputa, pravnih stajališta, mišljenja i objašnjenja u vezi s provedbom tih zakona i drugih propisa, suradnjom s drugim ministarstvima i tijelima državne uprave pri izradi nacrta zakona i drugih propisa vezanih uz djelokrug Ministarstva, kao i drugi poslovi sukladno naputku čelnika/ce Uprave, odnosno Odjela.

11.2. Odjel za upravno-pravne poslove u kulturi

U Odjelu za upravno-pravne poslove obavljaju se poslovi u vezi s vođenjem upravnog postupka te provođenja upravnog nadzora u području kulture sukladno propisima, vođenjem drugostupanjskih upravnih postupaka i upravnih sporova te donošenjem drugostupanjskih rješenja i odgovora na tužbe Upravnom sudu Republike Hrvatske, ostvarivanjem suradnje sa županijskim uredima za kulturu, Uredom za kulturu Grada Zagreba, te jedinicama lokalne i područne (regionalne) samouprave, nadziranjem provođenja zakona iz djelokruga Ministarstva i zakonitosti obavljanja poslova u tim područjima, obavljanjem poslova u vezi s osnivanjem umjetničkih organizacija i vođenja Registra umjetničkih organizacija, pružanjem stručne pomoći ustanovama kulture te drugim pravnim i fizičkim osobama, te obavlja i druge poslove sukladno naputku čelnika/ce Uprave, odnosno čelnika/ce Odjela.

11.3. Odjel za medijsko zakonodavstvo

U Odjelu za medijsko zakonodavstvo obavljaju se poslovi vezani uz praćenje, primjenu i izvršavanje zakona i drugih propisa iz područja medijskog zakonodavstva, kao i drugi poslovi sukladno naputku čelnika/ce Odjela, odnosno čelnika/ce Uprave.

12. SAMOSTALNI ODJEL ZA UNUTARNJU REVIZIJU

Članak 14.

Samostalni odjel za unutarnju reviziju provodi unutarnje revizije za cjelokupno Ministarstvo te daje objektivno stručno mišljenje i ima savjetodavnu ulogu u cilju poboljšanja poslovanja Ministarstva. Odjel procjenjuje sustave, procese i sustav unutarnjih kontrola na temelju upravljanja rizicima, provodi unutarnje revizije u skladu s najboljom strukovnom praksom i standardima unutarnje revizije usklađenim s Međunarodnim standardima unutarnje revizije i kodeksom strukovne etike unutarnjih revizora, te testira, analizira i ocjenjuje sve poslovne funkcije iz nadležnosti Ministarstva, provodi pojedinačne unutarnje revizije i daje preporuke ministru u svrhu postizanja veće učinkovitosti i djelotvornosti sustava, izrađuje strateške i operativne planove revizije, obavlja posebne revizije na zahtjev ministra ili prema potrebi, obavlja reviziju o korištenju sredstava Europske unije i drugih međunarodnih organizacija i institucija, izrađuje izvješća o obavljenoj unutarnjoj reviziji koja podnosi ministru, izrađuje periodična i godišnja izvješća o radu Odjela i dostavlja ih nadležnim institucijama i osobama u skladu s važećim propisima, surađuje s Upravom za harmonizaciju unutarnje revizije i financijske kontrole Ministarstva financija, što uključuje i obvezu dostave strateških i godišnjih planova te godišnjeg izvješća toj Upravi, procjenjuje praćenje provedbe preporuka Državnog ureda za reviziju, te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

13. SAMOSTALNI ODJEL ZA PRIPREMU I PROVEDBU PROJEKATA EUROPSKE UNIJE

Članak 15.

Samostalni odjel za pripremu i provedbu projekata Europske unije u suradnji s ostalim upravama i odjelima Ministarstva obavlja poslove pripreme i koordinacije izrade strateških dokumenata i operativnih programa za korištenje sredstava iz programa pomoći i fondova Europske unije; obavlja poslove vezane uz pripremu i prijavu projekata, te izradu potrebne dokumentacije; koordinira i izrađuje izvješća o provedbi projekata; koordinira aktivnosti vezane uz osiguranje financijskih sredstava za provedbu projekata; prati provedbu programa prekogranične suradnje na području kulture i zaštite prirode te informira potencijalne korisnike o mogućnostima sufinanciranja projekata iz programa pomoći Europske unije, prati nacionalne propise i pravila Europske unije, zakonsku regulativu i procedure, te vodi dokumentaciju radi provođenja postupka revizije. Samostalni odjel za pripremu i provedbu projekata Europske unije planira sredstva iz proračuna za provođenje projekata te kontrolira faze isplata po projektima u suradnji s Upravom za gospodarenje i financiranje, te sukladno djelokrugu obavlja poslove vezane uz definiranje strateških ciljeva, pokazatelja uspješnosti, utvrđivanja rizika, nadziranja provedbe i izvješćivanja o realizaciji postavljenih ciljeva, te koordinaciju izrade strateških planova u suradnji s Odjelom za planiranje i analitiku.

IV. UPRAVLJANJE UPRAVNIM ORGANIZACIJAMA U SASTAVU MINISTARSTVA I UNUTARNJIM USTROJSTVENIM JEDINICAMA

Članak 16.

Ministar predstavlja Ministarstvo i upravlja njegovim radom.

U slučaju odsutnosti ili spriječenosti, ministra zamjenjuje državni tajnik/ca kojeg odredi ministar.

Radom Tajništva Ministarstva upravlja tajnik/ca Ministarstva.

Radom upravnih organizacija ustrojenih u sastavu Ministarstva upravlja ravnatelj/ica. Na čelu Kabineta ministra je tajnik/ca Kabineta.

Na čelu odjela Ministarstva su načelnici/ce, na čelu Konzervatorskih odjela Uprave za zaštitu kulturne baštine Ministarstva su pročelnici/ce. Na čelu odsjeka u odjelima su voditelji/ce, a na čelu pododsjeka u odsjecima su voditelji/ce pododsjeka.

V. NAČIN PLANIRANJA POSLOVA I RASPORED RADNOG VREMENA

Članak 17.

Ministar kulture donosi godišnji plan rada najkasnije do kraja tekuće godine za iduću godinu.

Prijedlog godišnjeg plana rada utvrđuje se najkasnije 20 dana prije isteka roka za podnošenje zahtjeva za osiguranje sredstava za iduću proračunsku godinu.

Godišnji plan rada sadrži opći prikaz zadaća i poslova Ministarstva kulture u određenoj godini, a posebice izrade nacrta propisa, neposredne provedbe zakona i drugih propisa, upravnog odnosno inspekcijskog nadzora te praćenja stanja u upravnim područjima iz djelokruga Ministarstva, te podatke o ciljevima koji se planiraju ostvariti, a koji su vezani uz opće i posebne ciljeve sadržane u strateškim planovima za trogodišnje razdoblje koje Ministarstvo izrađuje sukladno Zakonu o proračunu, te podatke o najznačajnijim rizicima koji mogu utjecati na realizaciju postavljenih ciljeva.

Tjedni i dnevni raspored radnog vremena, dnevni odmor te uredovno vrijeme za rad sa strankama, uređuju se pobliže Pravilnikom o unutarnjem redu Ministarstva. Uredovne dane određuje ministar kulture posebnom odlukom.

VI. OKVIRNI BROJ SLUŽBENIKA I NAMJEŠTENIKA MINISTARSTVA

Članak 18.

Poslove i zadatke iz djelokruga Ministarstva, ovisno o vrsti, složenosti, stručnoj spremi i drugim uvjetima, obavljaju državni službenici/ce i namještenici/ce, raspoređeni na radna mjesta, u skladu s propisima.

Okvirni broj državnih službenika/ca i namještenika/ca potrebnih za obavljanje poslova iz djelokruga Ministarstva, prikazan je u tablici, koja je sastavni dio ove Uredbe.

VII. PRIJELAZNE I ZAVRŠNE ODREDBE

Članak 19.

Pitanja od značenja za rad Ministarstva koja nisu uređena zakonom, Uredbom o načelima za unutarnje ustrojstvo tijela državne uprave i ovom Uredbom, uredit će se Pravilnikom o unutarnjem redu Ministarstva.

Pravilnikom iz stavka 1. ovoga članka utvrdit će se radna mjesta za državne službenike/ce i namještenike/ce, s naznakom njihovih osnovnih poslova i zadaća, stručnih uvjeta potrebnih za njihovo obavljanje, njihove ovlasti i odgovornosti, te druga pitanja od značenja za rad Ministarstva.

Ministar kulture će u roku od 45 dana od dana stupanja na snagu ove Uredbe, donijeti Pravilnik o unutarnjem redu Ministarstva, uz obvezno dostavljanje prijedloga Pravilnika o unutarnjem redu na prethodnu suglasnost središnjeg tijela državne uprave nadležnog za službeničke odnose.

Članak 20.

Danom stupanja na snagu ove Uredbe prestaje važiti Uredba o unutarnjem ustrojstvu Ministarstva kulture (»Narodne novine«, br. 69/2009 i 109/2010).

Članak 21.

Ova Uredba stupa na snagu danom objave u »Narodnim novinama«.

Klasa: 023-03/11-01/16
Urbroj: 5030114-11-1
Zagreb, 3. kolovoza 2011.

Predsjednica
Jadranka Kosor, dipl. iur., v. r.

OKVIRNI BROJ DRŽAVNIH SLUŽBENIKA I NAMJEŠTENIKA MINISTARSTVA KULTURE

|  |  |
| --- | --- |
| Ustrojstvena jedinica u sastavu Ministarstva kulture | Okvirni broj državnih službenika i namještenika |
| 1. KABINET MINISTRA UKUPAN BROJ: | 16 |
| 1. KABINET MINISTRA | 6 |
| 1.1. Odjel za europske integracije | 5 |
| 1.2. Odjel za odnose s javnošću i informiranje | 5 |
| 2. TAJNIŠTVO UKUPAN BROJ: | 46 |
| 2. TAJNIŠTVO | 2 |
| 2.1. Odjel za ljudske potencijale, opće i tehničke poslove | 8 |
| 2.1.1. Odsjek za razvoj i upravljanje ljudskim potencijalima | 4 |
| 2.1.2. Odsjek za tehničke poslove | 1 |
| 2.1.2.1. Pododsjek za tehničke poslove | 8 |
| 2.1.2.2. Pododsjek za opće poslove | 11 |
| 2.2. Odjel za informatizaciju | 5 |
| 2.2.1. Odsjek za »Culturenet Croatia« i web Ministarstva | 4 |
| 2.2.1.1. Pododsjek za informatičke poslove | 3 |
| 3. UPRAVA ZA MEĐUNARODNU KULTURNU SURADNJU UKUPAN BROJ: | 18 |
| 3. UPRAVA ZA MEĐUNARODNU KULTURNU SURADNJU | 1 |
| 3.1. Odjel za međunarodnu kulturnu suradnju | 1 |
| 3.1.1. Odsjek za bilateralnu kulturnu suradnju | 6 |
| 3.1.2. Odsjek za multilateralnu kulturnu suradnju | 4 |
| 3.2. Odjel za UNESCO | 3 |
| 3.3. Odjel za kulturnu kontaktnu točku | 3 |
| 4. UPRAVA ZA ZAŠTITU KULTURNE BAŠTINE  UKUPAN BROJ: | 290 |
| 4. UPRAVA ZA ZAŠTITU KULTURNE BAŠTINE | 5 |
| 4.1. Odjel za nepokretnu kulturnu baštinu | 1 |
| 4.1.1. Odsjek za pojedinačna kulturna dobra | 4 |
| 4.1.2. Odsjek za kulturno-povijesne cjeline | 8 |
| 4.2. Odjel za pokretnu i nematerijalnu kulturnu baštinu | 1 |
| 4.2.1. Odsjek za pokretna kulturna dobra | 7 |
| 4.2.2. Odsjek za nematerijalna kulturna dobra | 4 |
| 4.3. Odjel za inspekcijske poslove zaštite kulturne baštine | 12 |
| 4.4. Odjel za arheološku baštinu | 6 |
| 4.5. Konzervatorski odjel u Zagrebu | 24 |
| 4.6. Konzervatorski odjel u Bjelovaru | 6 |
| 4.7. Konzervatorski odjel u Krapini | 6 |
| 4.8. Konzervatorski odjel u Sisku | 5 |
| 4.9. Konzervatorski odjel u Osijeku | 20 |
| 4.10. Konzervatorski odjel u Slavonskom Brodu | 6 |
| 4.11. Konzervatorski odjel u Požegi | 9 |
| 4.12. Konzervatorski odjel u Varaždinu | 8 |
| 4.13. Konzervatorski odjel u Karlovcu | 9 |
| 4.14. Konzervatorski odjel u Puli | 14 |
| 4.15. Konzervatorski odjel u Rijeci | 26 |
| 4.16. Konzervatorski odjel u Gospiću | 5 |
| 4.17. Konzervatorski odjel u Zadru | 12 |
| 4.18. Konzervatorski odjel u Šibeniku | 11 |
| 4.19. Konzervatorski odjel u Splitu | 26 |
| 4.20. Konzervatorski odjel u Trogiru | 5 |
| 4.21. Konzervatorski odjel u Dubrovniku | 20 |
| 4.22. Konzervatorski odjel u Imotskom | 6 |
| 4.23. Konzervatorski odjel u Vukovaru | 6 |
| 4.24. Konzervatorski odjel u Virovitici | 5 |
| 4.25. Odjel za informacijsko-dokumentacijske poslove kulturne baštine | 9 |
| 4.25.1. Odsjek za Registar kulturnih dobara | 4 |
| 5. UPRAVA ZA KULTURNI RAZVITAK  UKUPAN BROJ: | 16 |
| 5. UPRAVA ZA KULTURNI RAZVITAK | 2 |
| 5.1. Odjel za muzejsku i galerijsku djelatnost | 5 |
| 5.2. Odjel za arhivsku djelatnost | 5 |
| 5.2.1. Odsjek za digitalizaciju knjižnične, arhivske i muzejske građe | 4 |
| 6. UPRAVA ZA IZVEDBENE UMJETNOSTI I AUDIOVIZUALNU DJELATNOST UKUPAN BROJ | 12 |
| 6. UPRAVA ZA IZVEDBENE UMJETNOSTI I AUDIOVIZUALNU DJELATNOST | 2 |
| 6.1. Odjel za glazbu, glazbeno-scenske i plesne umjetnosti | 5 |
| 6.2. Odjel za dramske umjetnosti | 5 |
| 7. UPRAVA ZA KNJIGU I KNJIŽNICE  UKUPAN BROJ: | 16 |
| 7. UPRAVA ZA KNJIGU I KNJIŽNICE | 1 |
| 7.1. Odjel za knjigu i nakladništvo | 5 |
| 7.2. Odjel za promidžbu knjige i čitanja | 5 |
| 7.3. Odjel za knjižničnu djelatnost | 5 |
| 8. UPRAVA ZA ZAŠTITU PRIRODE UKUPAN BROJ: | 46 |
| 8. UPRAVA ZA ZAŠTITU PRIRODE | 1 |
| 8.1. Odjel za biološku raznolikost | 1 |
| 8.1.1. Odsjek za očuvanje divljih svojti | 5 |
| 8.1.2. Odsjek za očuvanje genetske raznolikosti | 4 |
| 8.1.3. Odsjek za ekološku mrežu | 4 |
| 8.1.4. Odsjek za provedbu međunarodnih konvencija | 4 |
| 8.2. Odjel za zaštićena područja | 1 |
| 8.2.1. Odsjek za zaštićena područja međunarodnog i državnog značaja | 4 |
| 8.2.2. Odsjek za zaštićena područja lokalnog značaja i za zaštitu nežive prirode | 4 |
| 8.2.3. Odsjek za dokumentaciju zaštićenih prirodnih vrijednosti | 4 |
| 8.3. Odjel za održivo korištenje prirodnih dobara | 1 |
| 8.3.1. Odsjek za prostorno-plansku dokumentaciju | 4 |
| 8.3.2. Odsjek za planove gospodarenja prirodnim dobrima | 4 |
| 8.4. Odjel za strateško planiranje u zaštiti prirode i europske integracije | 5 |
| 9. UPRAVA ZA INSPEKCIJSKE POSLOVE ZAŠTITE PRIRODE UKUPAN BROJ: | 27 |
| 9. UPRAVA ZA INSPEKCIJSKE POSLOVE ZAŠTITE PRIRODE | 1 |
| 9.1. Odjel za inspekcijske poslove zaštite prirode | 21 |
| 9.2. Odjel za unapređenje rada nadzorne službe | 5 |
| 10. UPRAVA ZA GOSPODARENJE I FINANCIRANJE  UKUPAN BROJ: | 25 |
| 10. UPRAVA ZA GOSPODARENJE I FINANCIRANJE | 1 |
| 10.1. Odjel za planiranje i analitiku | 1 |
| 10.1.1. Odsjek za dokumentacijsko-analitičke poslove | 4 |
| 10.1.2. Odsjek za koordinaciju financijskog upravljanja i kontrola | 4 |
| 10.2. Odjel za računovodstvo i financiranje | 1 |
| 10.2.1. Odsjek za financiranje i izdatke za zaposlene | 4 |
| 10.2.2. Odsjek za financijsko knjigovodstvo i riznicu | 1 |
| 10.2.2.1. Pododsjek za financijsko knjigovodstvo | 3 |
| 10.2.2.2. Pododsjek likvidature | 3 |
| 10.2.2.3. Pododsjek za blagajnu | 3 |
| 11. UPRAVA ZA NORMATIVNE I UPRAVNO-PRAVNE POSLOVE UKUPAN BROJ: | 19 |
| 11. UPRAVA ZA NORMATIVNE I UPRAVNO-PRAVNE POSLOVE | 2 |
| 11.1. Odjel za normativne poslove | 6 |
| 11.2. Odjel za upravno-pravne poslove u kulturi | 6 |
| 11.3. Odjel za medijsko zakonodavstvo | 5 |
| 12. SAMOSTALNI ODJEL ZA UNUTARNJU REVIZIJU  UKUPAN BROJ: | 4 |
| 13. SAMOSTALNI ODJEL ZA PRIPREMU I PROVEDBU PROJEKATA EUROPSKE UNIJE | 5 |
| UKUPNO MINISTARSTVO: | 540 |

Uredba, NN 113/2011-2209